# Aquelarre de Cervera

L'Aquelarre de Cervera és una festa tradicional celebrada a Cervera (la Segarra) l'últim cap de setmana d'agost des de 1978. Cervera s'omple de correfocs, espectacles, màgia, esoterisme i bruixes. Els seus protagonistes són el Mascle Cabró i les seves dames, les bruixes. A més, els dies de l'Aquelarre s'organitzen activitats paral·leles com la Fira del Gran Boc, on s'ofereixen productes esotèrics i naturistes, o l'Aquerralet infantil, on els més petits fan una cercavila pels carrers centrals de Cervera amb disfresses fetes per ells mateixos.
L'edició de 2025 es durà a terme del 29 al 31 d'agost.

## Història

L'origen de la festa es remunta a l'any 1978, moment en el qual l'Assemblea de Joves de Cervera va tenir problemes a l'hora de poder participar en l'organització de la festa de barri de Santa Anna i va ser llavors que van decidir que buscarien un bon emplaçament i crearien una festa nova. El lloc escollit va ser el Carreró de les Bruixes, i el nom definitiu va sorgir per una simple associació d'idees: una reunió de bruixes.
A principis de la dècada dels vuitanta, el grup d'animació La Matraca assumeix la gestió de la festa. Sota la seva direcció es crea la figura del Mascle Cabró i es desenvolupa una nova cercavila pel centre de la ciutat, des de la Universitat fins a la Plaça Major. A partir de 1985, moment en el qual la festa agafa rellevància, la Paeria de Cervera comença a encarregar-se de la gestió de l'Aquelarre juntament amb les entitats culturals de la ciutat. S'introdueix l'Escorreguda del Mascle Cabró dins la cercavila.
No fou fins a l'any 1998 que es creen dos pilars fonamentals de la festa: La Fira del Gran Boc i l'Aquelarret.

## Programació

Tot i que la festa de l'Aquelarre es du a terme el darrer cap de setmana d'agost, les entitats i organitzacions de la ciutat programen celebracions paral·leles durant la resta de la setmana, i divendres es dona el tret de sortida a la festa oficial amb la trobada de bestiari de Cervera i de les viles convidades.

### Dimecres de Cendra

El Dimecres de Cendra és una celebració que recupera la ubicació inicial de l'Aquelarre al Carreró de les Bruixes i als seus voltants, incloent-hi espais com la plaça Sant Bernat i la costa del Pardal. Durant la nit es duen a terme activitats en els diferents espais i cellers de la zona. L'organització va a càrrec de l'Associació Cultural Dimecres de Cendra (ACDC).

### Dijous Gras

Durant el quart dia de la setmana de l'Aquelarre se celebra el Dijous Gras, una cercavila nocturna que posa èmfasi en la reivindicació feminista i la defensa de la llengua i on participen les dones de diverses entitats locals. Durant la matinada, es realitzen concerts i sessions de discjòqueis a la plaça del Fossar.
Va començar l'any 2003 sota el nom d'Aquelarre Pubs i ha evolucionat any rere any fins a esdevenir la celebració actual, amb una participació exclusiva de dones des de 2007.
Fruit d'aquesta festa s'ha creat el Capgròs d'en Fabià Pont i Pedrós, un destacat activista cultural, polític i social de Cervera que morí l'any 2014, i La Miliciana, una víbria amb el cap de lleona i cos de dona que simbolitza les lluitadores antifeixistes i feministes de la Guerra Civil espanyola. Tots dos projectes s'han finançat amb campanyes de micromecenatge a la plataforma Verkami.

### Divendres d'Aquelarre

Els actes oficials de l'Aquelarre comencen divendres amb la trobada de bestiari a la plaça de la Universitat i la cercavila pels carrers del centre de la ciutat per part de les colles locals i d'altres municipis convidades.
Des de 2005, el Divendres d'Aquelarre també inclou un espectacle de percussió a càrrec del grup femení Band Tokades, format per una vintena de joves de Cervera i rodalia. Aquesta actuació, que es realitza després de mitjanit, és coneguda per la seva originalitat i temàtica feminista.

### Dissabte d'Aquelarre
##### Aquelarret

El dissabte a la tarda es du a terme l'Aquelarret, on els grups infantils i juvenils de cultura popular de Cervera, juntament amb colles de foc convidades, recorren els carrers fins a la Plaça Magdalena de Montclar. Allà, es realitzen rituals i balls, culminant amb una escumada que tanca la festa infantil.

##### Encesa de la Universitat

La nit és la part àlgida de la festa i es construeix entorn d'una història diferent cada any, que gira al voltant de figures mitològiques o llegendàries. Aquestes narracions s'utilitzen com a fil conductor per a tots els actes que tenen lloc durant la nit.
La celebració comença a les 23 hores amb l'Encesa de la Universitat, un espectacle de foc i pirotècnia que il·lumina la façana de l'edifici i la zona del públic, situada a la plaça de la Universitat. A continuació s'inicia la Baixada a Cal Racó, una cercavila amb la participació de diferents entitats de la ciutat i dels municipis convidats.

##### Actes a Cal Racó

Poc després de mitjanit, la cercavila arriba a Cal Racó i s'inicia el Ball de la Polla, protagonitzat pel Ball de Diables de Cervera Carranquers. A les dues, es realitza la invocació i aparició del Mascle Cabró, la figura emblemàtica de la festa, seguida d'actuacions del ball de diables. Finalment, a les quatre de la matinada, es culmina la celebració amb l’escorreguda del Mascle Cabró i el Foqueral, on el foc torna a ser el protagonista.

## Fira del Gran Boc

Durant els tres dies de l'Aquelarre se celebra la Fira del Gran Boc, on es reuneixen comerciants i conferenciants esotèrics, artesans i tèxtils. També acull parades gastronòmiques, tallers, espectacles i teràpies alternatives. La Fira es du a terme a l'interior de l'edifici de la Universitat.

## Aquelarret

L’Aquelarret és la cercavila infantil i forma part dels actes oficials des del 1998. El dissabte a la tarda la cercavila surt de la plaça Universitat i arriba a la plaça Magdalena de Montclar, on l'Astarot Júnior rep els nens, amb lluïment dels diferents grups infantils i escumada final. El 2022 van ser les diablesses Sucbe i Lilath les que van rebre la comitiva.

## Referències

* ↑ Altarriba, Laia. Cada dia és festa: les 50 millors celebracions populars de Catalunya. Ara Llibres, 2002, p. 148. ISBN 849322961X.
* ↑ «Aquelarre de Cervera». Aquelarre de Cervera. [Consulta: 30 juny 2024].
* ↑ «Història - Aquelarre de Cervera». [Consulta: 28 agost 2020].
* ↑ «Presentació del projecte del X Dimecres de Cendra en el marc de l'Aquelarre de Cervera». CUP Cervera. [Consulta: 26 agost 2024].
* 1 2 «La festa». Associació Seny Major. [Consulta: 26 agost 2024].
* ↑ «Capgròs d'en Fabià Pont Pedrós». Verkami. [Consulta: 26 agost 2024].
* ↑ Bonet, Carme. «Aquelarre 2018. Dijous gras. La Miliciana, la víbria de Cervera (1)», 25-08-2018. [Consulta: 23 agost 2023].
* ↑ «Foc». Aquelarre de Cervera. [Consulta: 26 agost 2024].
* ↑ «Band Tokades estrenaran nou espectacle a l’Aquelarre». Paeria de Cervera, 20-08-2024. [Consulta: 26 agost 2024].
* ↑ «‘Nü Shu’, l’espectacle de Divendres d’Aquelarre de Band Tokades». Aquelarre de Cervera, 27-05-2019. [Consulta: 26 agost 2024].
* ↑ «Aquelarret». Aquelarre de Cervera. [Consulta: 26 agost 2024].
* ↑ «Espectacle». Aquelarre de Cervera. [Consulta: 26 agost 2024].
* ↑ «Fira del Gran Boc». Aquelarre de Cervera. [Consulta: 28 agost 2020].
* ↑ «L'Aquelarre de Cervera 2022 presenta la programació i les novetats». Paeria de Cervera, 2022.
* ↑ «Aquelarre de Cervera 2022: Programa, concerts, mapa i tot el que has de saber de la festa més infernal». El Nacional, 23-08-2022.
* ↑ «Multitudinari Aquelarret a Cervera». Segre, 28-08-2022.

## Enllaços externs

* Aquelarre de Cervera
* L'Aquelarre a firesfestes.cat
* L'Aquelarre a femTurisme.cat